അതിര്ത്തി കടന്ന് ഡിവൈഎസ് പി സ്വന്തം കാറോടിച്ച് കട്ടപ്പന ഡിവൈഎസ് പിയെ കാണാനെത്തി സ്റ്റേഷന്റെ ചിത്രം എടുത്തപ്പോള് സംശയം കേരളാ പൊലീസിന്റെ വായില് തലവച്ചു കൊടുത്ത തമിഴ്നാട്ടിലെ വ്യാജ ഡിവൈഎസ് പിയുടെ കഥ കുമളി: തമിഴ്നാട് പൊലീസിനെ കബളിപ്പിച്ച് കറങ്ങി നടന്ന വ്യാജ ഡിവൈഎസ്പിയെ കുടുക്കിയത് കട്ടപ്പന ഡിവൈഎസ് പിയുടെ സംശയം. ചെന്നൈ സ്വദേശി സി. വിജയന് 41 ആണ് കടുങ്ങിയത്. പൊലീസ് സ്റ്റേഷന്റെ ചിത്രം എടുത്തതാണ് വിജയനെ കുടുക്കിയത്. ഇതോടെ അന്വേഷണം നടത്തി. കള്ളം പൊളിയുകയും ചെയ്തു. കേരള പൊലീസ് വിവരം അറിയിച്ചതിനെത്തുടര്ന്ന് ഡിണ്ടിഗല് ജില്ലയിലെ പട്ടിവീരന്പെട്ടിയില് വച്ചാണ് വിജയന് തമിഴ്നാട് പൊലീസിന്റെ പിടിയിലായത്. 2 മൊബൈല് ഫോണുകളും തമിഴ്നാട് പൊലീസിന്റെ വ്യാജ തിരിച്ചറിയല് കാര്ഡും പിസ്റ്റള് രൂപത്തിലുള്ള എയര്ഗണ്ണും ഒരു ജോടി പൊലീസ് യൂണിഫോമും വാഹനത്തിലുണ്ടായിരുന്നു. പൊലീസ് എന്നെഴുതിയ വാഹനത്തില് ഇയാള് കഴിഞ്ഞ ദിവസം കുമളി ചെക്പോസ്റ്റ് കടന്ന് കേരളത്തിലെത്തി. തമിഴ്നാട് പൊലീസ് വ്യാപകമായി ഉപയോഗിക്കുന്ന വെള്ള ജീപ്പിലായിരുന്നു വരവ്. തനിയെ വാഹനമോടിച്ചെത്തിയ ഇയാള് കട്ടപ്പന സ്റ്റേഷനിലെത്തി ഡിവൈഎസ്പി വി.എ.നിഷാദ് മോനെ പരിചയപ്പെട്ടു. മടങ്ങാന് തുടങ്ങുമ്ബോള് പൊലീസ് സ്റ്റേഷന്റെ ചിത്രം മൊബൈല് ഫോണ് ക്യാമറയില് പകര്ത്തി. ഇയാളുടെ പെരുമാറ്റത്തില് ഡിവൈഎസ്പിക്കു സംശയം തോന്നി. ഇതാണ് നിര്ണ്ണായകമായത്. ഉടന് തന്നെ തമിഴ്നാട് പൊലീസുമായി ബന്ധപ്പെട്ടു. അപ്പോഴാണ് ഇങ്ങനെയൊരു പൊലീസ് ഉദ്യോഗസ്ഥര് അവിടെയില്ലെന്ന് അറിഞ്ഞത്. ഇതിനിടെ കേരളത്തില്നിന്ന് ഇയാള് തിരിച്ച് തമിഴ്നാട്ടിലേക്ക് കടന്നിരുന്നു. കേരള പൊലീസ് നല്കിയ വിവരങ്ങളുടെ അടിസ്ഥാനത്തില് ഡിണ്ടിഗല് ജില്ലയില് വച്ച് വിജയനെ തമിഴ്നാട് പൊലീസ് പിടികൂടി. തമിഴ്നാട് ക്യൂബ്രാഞ്ച് അസിസ്റ്റന്റ് കമ്മീഷണര് ചമഞ്ഞ് കേരളത്തിലെ പല പൊലീസ് സ്റ്റേഷനുകളിലും ഡി വൈ എസ് പി ഓഫീസുകളിലും കയറി സ്വയം പരിചയപ്പെടുത്തി ബന്ധങ്ങള് സ്ഥാപിക്കും. കേസന്വേഷണത്തിന്റെ ഭാഗമായാണ് കേരളത്തില് വരുന്നത് എന്നാണ് പരിചയപ്പെടുത്തലില് അറിയിക്കുന്നത്. എന്നാല്, മറ്റ് കോണ്ഫിഡന്ഷ്യല് വിവരങ്ങള് പൊലീസില് നിന്ന് ഇയാള് ചോദിച്ചറിയാന് ശ്രമിച്ചിട്ടില്ല. രണ്ടു മാസം മുമ്ബ് മൂന്നാര് ഡി വൈ എസ് പി ഓഫീസില് ചെന്നിരുന്നു. ഉന്നത പൊലീസ് ഉദ്യോഗസ്ഥരുമായി പരിചയപ്പെടുകയും സംസാരിക്കുകയും ചിത്രങ്ങള് പകര്ത്തുകയും ചെയ്ത ശേഷം അവിടെ നിന്നും പോകും. കേസന്വേഷണത്തിന്റെ ഭാഗമായിട്ടാണ് വന്നതെന്നാണ് കട്ടപ്പനയിലും പറഞ്ഞത്. യൂണിഫോമിലും, പൊലീസ് വാഹനത്തിലും എത്തുന്നതിനാല് ആര്ക്കും സംശയവും തോന്നിയിരുന്നില്ല. ഇത്തരത്തില് കഴിഞ്ഞദിവസം ഇയാള് കട്ടപ്പന ഡി വൈ എസ് പി ഓഫീസിലും എത്തി. ഒരു കേസിന്റെ ഭാഗമായി കട്ടപ്പനയില് എത്തിയപ്പോള് ഡി വൈ എസ് പിയെ പരിചയപെടാമെന്നു കരുതി എന്ന് പറഞ്ഞാണ് ഡി വൈ എസ് പി വിഎ നിഷാദ്മോനോട് പറഞ്ഞത്. സംസാരത്തിനിടയില് എങ്ങനെയാണ് എത്തിയതെന്ന് നിഷാദ്മോന് ചോദിക്കുകയും പൊലീസ് വാഹനത്തില് ഒറ്റയ്ക്കാണ് വന്നതെന്ന് ഇയാള് മറുപടിയും പറഞ്ഞു. എന്നാല്, ഇയാള് വന്ന വാഹനത്തിന്റെ നമ്ബര് കണ്ട് ഡി വൈ എസ് പി നിഷാദ് മോന് സംശയം തോന്നി. തുടര്ന്നുള്ള പരിശോധനയില് വണ്ടി കോയമ്ബത്തൂര് രജിസ്ട്രേഷന് ആണെന്നും സ്വകാര്യ വ്യക്തിയുടെ പേരിലുള്ളതാണെന്നും കണ്ടെത്തി. സംശയ നിവാരണത്തിനായി ഡി വൈ എസ് പി നിഷാദ് മോന് ഉടന് തന്നെ തമിഴ്നാട് ക്യൂബ്രാഞ്ചുമായി ബന്ധപ്പെട്ടു. ഇങ്ങനെ ഒരു ഉദ്യോഗസ്ഥനെക്കുറിച്ച് കേട്ടറിവ് പോലുമില്ല എന്നായിരുന്നു അവരുടെ മറുപടി. ഇതാണ് അറസ്റ്റിന് കാരണമായത്. ഇയാളുടെ ഫോണ് പരിശോധിച്ചപ്പോള് ആന്ധ്രാപ്രദേശ് മുന് മുഖ്യമന്ത്രി ചന്ദ്രബാബു നായിഡു, ഗോവ മുന് ഗവര്ണര് കിരണ് ബേദി, മറ്റ് പല പ്രമുഖരോടൊപ്പമുള്ളതുമായ ചിത്രങ്ങള് ഇയാളുടെ ഫോണില് കണ്ടെത്തി. രാഷ്ട്രീയ നേതാക്കള്, ഉന്നത ഉദ്യോഗസ്ഥര്, മറ്റു പ്രശസ്ത വ്യക്തികള് തുടങ്ങിയവരുമായി വ്യാജ മേല്വിലാസം ഉപയോഗിച്ച് ഇയാള് ബന്ധം പുലര്ത്തിയതായി തെളിഞ്ഞിട്ടുണ്ട്. Stories you may Like